ΓΡΑΠΤΗ ΕΡΩΤΗΣΗ E-3358/97 υποβολή: Caroline Jackson (PPE) προς το Συμβούλιο (23 Οκτωβρίου 1997)

Θέμα: Συνθήκη του Άμστερνταμ: δήλωση για την ποιότητα της διατύπωσης της νομοθεσίας ΕΕ

1. Τί μέτρα προτείνει η Γραμματεία του Συμβουλίου για τον καθορισμό γενικών κατευθύνσεων όσον αφορά την ποιότητα της διατύπωσης της κοινοτικής νομοθεσίας, όπως είχε ζητήσει το Ευρωπαϊκό Συμβούλιο στο Άμστερνταμ;

2. Ποιά είναι τα κατάλληλα οργανωτικά μέτρα που προτίθεται να λάβει το Συμβούλιο ώστε να εξασφαλίσει την εφαρμογή των γενικών κατευθύνσεων;

3. Στις προτεραιότητές του θα περιλαμβάνεται άραγε αναθεώρηση της επιμόρφωσης του προσωπικού και κατανομή ειδικών ευθυνών στο προσωπικό σε κάθε τμήμα ώστε να ελέγχεται η απόδοση της νομοθεσίας σε εύληπτη γλώσσα;

4. Πότε προτίθεται η Γραμματεία του Συμβουλίου να ολοκληρώσει τις πρωτοβουλίες της όσον αφορά την ποιότητα της διατύπωσης της κοινοτικής νομοθεσίας και ερωτάται εάν θα συντάξει έκθεση προς το Συμβούλιο και το Ευρωπαϊκό Κοινοβούλιο για το αποτέλεσμα;

Απάντηση (15 Ιανουαρίου 1998)

To Συμβούλιο επισημαίνει στο αξιότιμο μέλος του Κοινοβουλίου ότι η δήλωση σχετικά με την ποιότητα της διατύπωσης της κοινοτικής νομοθεσίας, η οποία είναι προσαρτημένη στην Τελική Πράξη της Συνθήκης του Άμστερνταμ η οποία υπεγράφη στις 2 Οκτωβρίου 1997 δεν αφορά αποκλειστικά και μόνο το Συμβούλιο. Καλεί τα τρία θεσμικά όργανα τα οποία συμμετέχουν στη διαδικασία έκδοσης της κοινοτικής νομοθεσίας, δηλ. το Ευρωπαϊκό Κοινοβούλιο, το Συμβούλιο και την Επιτροπή «να καθορίσουν, κατόπιν κοινής συμφωνίας, κατευθυντήριες γραμμές για τη βελτίωση της διατύπωσης της κοινοτικής νομοθεσίας και να ακολουθούν αυτές τις κατευθυντήριες γραμμές οσάκις εξετάζουν προτάσεις ή σχέδια κοινοτικών νομοθετημάτων.»

Μετά από τον καθορισμό τους, οι εν λόγω κοινές κατευθυντήριες γραμμές θα αποτελούν, στα πλαίσια των ενδιαφερομένων θεσμικών οργάνων, το αντικείμενο «εσωτερικών οργανωτικών μέτρων που (τα εν λόγω θεσμικά όργανα) κρίνουν αναγκαία για την εξασφάλιση της ορθής εφαρμογής αυτών των κατευθυντήριων γραμμών.»

Στην παρούσα φάση είναι ακόμη πολύ νωρίς για να δοθούν πληροφορίες για το περιεχόμενο των κατευθυντηρίων γραμμών, καθότι εξυπακούεται ότι οι σχετικές εργασίες δεν έχουν ακόμη αρχίσει.

Το Συμβούλιο υπενθυμίζει ότι ανέκαθεν αποδίδει ιδιαίτερη σημασία στο θέμα της ποιότητας της διατύπωσης της νομοθεσίας. Συγκεκριμένα τον Ιούνιο του 1993, μετά από το Ευρωπαϊκό Συμβούλιο του Εδιμβούργου του Δεκεμβρίου 1992 το οποίο ήδη ζητούσε τον καθορισμό «κατευθυντηρίων γραμμών που θα καθορίζουν κριτήρια για την αξιολόγηση της ποιότητας της διατύπωσης της κοινοτικής νομοθεσίας» ((Δελτ. ΕΚ 12-1992, σελ. 20, σημείο Ι.28. )), το Συμβούλιο εξέδωσε ψήφισμα όσον αφορά την ποιότητα της διατύπωσης της κοινοτικής νομοθεσίας. ((ΕΕ C 166 της 17.6.1993, σελ. 1. ))

Τα δέκα σημεία του ψηφίσματος αυτού αφορούν τη σαφή, απλή και ακριβή διατύπωση των διατάξεων, την εσωτερική συνοχή της πράξης, τη λογική συνέπειά της με άλλες πράξεις, τη δομή της, το σαφή ορισμό των δικαιωμάτων και των υποχρεώσεων, τη σαφήνεια της ημερομηνίας έναρξης ισχύος και των μεταβατικών διατάξεων, την απαίτηση προοιμίου που θα αιτιολογεί το διατακτικό της πράξης και τις διατυπώσεις που πρέπει να αποφεύγονται (όπως ο υπερβολικός αριθμός διασταυρούμενων παραπομπών ή παραπομπών σε άλλες πράξεις, οι διατάξεις που δεν έχουν κανονιστικό χαρακτήρα ή οι αυτόνομες διατάξεις σε τροποποιητική πράξη).